INSTRUKS FOR JUSTITSSEKRETÆREN vedtaget af EFTA-Domstolen den 7. april 1994

FØRSTE AFDELING Justitskontorets opgaver

Artikel 1

1. Justitskontorets officielle åbningstid er mandag til fredag fra kl. 9.00 til 12.00 og fra kl. 14.00 til 16.00 bortset fra de officielle helligdage, som EFTA-Domstolen hvert år træffer beslutning om.

2. Når Domstolen holder et offentligt retsmøde, er justitskontoret åbent for offentligheden mindst en halv time før mødets begyndelse.

Artikel 2

Justitssekretæren har ansvaret for akterne i de verserende sager og for, at de til stadighed holdes ajour.

Artikel 3

1. Det er Justitssekretærens ansvar at udfærdige originaleksemplarer af domme afsagt i henhold til procesreglementet. Han forelægger dem for de pågældende dommere til underskrift.

2. Justitssekretæren drager omsorg for, at de i aftalen mellem EFTA-landene om oprettelse af en tilsynsmyndighed og en domstol, i procesreglementet og enhver anden retsakt, der tillægger Domstolen beføjelser, omhandlede forkyndelser, underretninger og meddelelser finder sted i overensstemmelse med procesreglementets bestemmelser; medmindre noget andet er bestemt i artikel 75, stk. 1, skal et af justitssekretæren underskrevet anbefalet brev, som oplyser om sagens nummer, registernummeret samt i korthed angiver dokumentets karakter, vedlægges genparten af det dokument, der skal forkyndes, eller hvorom der skal ske underretning eller gives meddelelse. En genpart af dette brev vedføjes originaldokumentet som bilag.

3. Processkrifterne og dokumenterne vedrørende forhandlingerne forkyndes for parterne. Er der til justitskontoret indgivet meget omfangsrige dokumenter i et enkelt eksemplar, meddeler justitssekretæren - efter at have rådført sig herom med den refererende dommer ved anbefalet brev - parterne, at de på justitskontoret kan gøre sig bekendt med disse.

Artikel 4

1. På begæring af den pågældende part udstedes der en kvittering for modtagelsen af ethvert procesdokument, der indleveres til justitskontoret.

2. Medmindre præsidenten eller Domstolen udtrykkeligt har givet tilladelse dertil, skal justitssekretæren nægte at modtage eller i givet fald ved anbefalet brev uopholdeligt tilbagesende ethvert aktstykke eller dokument, der ikke er omhandlet i procesreglementet, eller som ikke er affattet på det i artikel 25, 26 og 27 i procesreglementet anførte sprog.

3. Sker indførelsen af et procesdokument i registeret ikke på samme dato som indleveringen til justitskontoret, gøres der en bemærkning herom på procesdokumentet.

Artikel 5

Justitssekretæren træffer efter at have rådført sig med præsidenten og den refererende dommer alle til gennemførelsen af procesreglementets artikel 33, stk. 6, nødvendige foranstaltninger.

Han fastsætter den i omhandlede artikel nævnte frist og underretter den pågældende herom i et anbefalet brev med modtagelsesbevis.

Efterkommer den pågældende ikke justitssekretærens opfordring, forelægger denne spørgsmålet for Domstolens præsident.

Artikel 6

Nederst på originaleksemplaret gøres en bemærkning om, at dommen er oplæst i et offentligt retsmøde; denne bemærkning indeholder ordene:

»Oplæst i et offentligt retsmøde i ... den ...

>TABELPOSITION>

«

Artikel 7

1. Før hvert offentligt retsmøde, som afholdes af Domstolen, udfærdiger justitssekretæren en liste til brug i forbindelse med retsmødet.

Denne liste indeholder:

- dato, klokkeslæt og sted for retsmødet

- en angivelse af de sager, der vil blive behandlet

- parternes navne

- navn og stilling for parternes befuldmægtigede, rådgivere og advokater.

Listen slås op ved indgangen til retssalen.

2. Justitssekretæren fører en protokol for hvert offentligt retsmøde i henhold til procesreglementets artikel 48, stk. 2, 52, stk. 7, og 59, stk. 2.

Protokollatet indeholder:

- dato og sted for retsmødet

- de tilstedeværende dommeres og justitssekretærens navne

- angivelse af sagen

- parternes navne

- navn og adresse for parternes befuldmægtigede, rådgivere og advokater

- fulde navn, stilling og bopæl for de afhørte vidner eller sagkyndige

- angivelse af den i mødet foretagne bevisførelse

- angivelse af de af parterne under mødet fremlagte aktstykker

- de på mødet af Domstolen eller præsidenten trufne afgørelser.

Strækker de mundtlige forhandlinger i en retssag sig over flere på hinanden følgende møder, kan der udarbejdes et enkelt protokollat herom.

Artikel 8

Justitssekretæren sikrer sig, at personer eller organer, som i henhold til procesreglementets artikel 53 har fået pålæg om at foretage en undersøgelse eller afgive sagkyndige erklæringer, råder over de til udførelsen af deres opgave nødvendige hjælpemidler.

Artikel 9

Den i procesreglementets artikel 29, litra b), omhandlede legitimation overgives rådgiveren eller advokaten på deres begæring, såfremt dette er nødvendigt for en hensigtsmæssig afvikling af sagen.

Legitimationen udfærdiges af justitssekretæren.

ANDEN AFDELING Registerets førelse

Artikel 10

Justitssekretæren er ansvarlig for, at registeret over sager, der er forelagt Domstolen, holdes ajour.

Artikel 11

Hver sag får ved indførelsen af stævningen et løbenummer samt angivelse enten af sagsøgerens navn eller af stævningens genstand. Sagerne benævnes med disse numre.

En sag om en foreløbig forholdsregel får samme nummer som hovedsagen efterfulgt af bogstavet »R«.

Artikel 12

Registerets sider nummereres forud.

Registeret attesteres og paraferes regelmæssigt af præsidenten og justitssekretæren ved påtegning i margenen ud for den seneste indførelse.

Artikel 13

I registeret indføres procesdokumenter vedrørende de sager, der er forelagt Domstolen, i særdeleshed de af parterne indleverede aktstykker samt de af justitssekretæren foretagne forkyndelser.

Bilag til procesdokumenterne indføres, når de ikke indleveres på samme tid som hoveddokumentet.

Artikel 14

1. Indførelserne finder sted fortløbende og i den rækkefølge, hvori dokumenterne indgår til indførelse. De forsynes med fortløbende numre.

2. Indførelsen finder sted umiddelbart efter procesdokumentets indlevering til justitskontoret.

Hidrører dokumentet fra Domstolen, sker indførelsen samme dag, som dokumentet er udstedt.

3. Indførelsen indeholder de til aktstykkets identifikation nødvendige oplysninger, herunder:

- indførelsens dato

- angivelse af sagen

- aktstykkets art

- aktstykkets dato.

4. Viser det sig nødvendigt at foretage rettelser, gøres der bemærkning herom i marginen; denne bemærkning paraferes af justitssekretæren.

Artikel 15

Løbenummeret angives på første side af ethvert dokument, der udgår fra Domstolen.

Der gøres bemærkning om indførelse i registeret på originaleksemplaret af ethvert af parterne fremlagt dokument ved anbringelse af et stempel, som har følgende ordlyd:

»Indført i EFTA-Domstolens register under nr. ...

den ...«

Denne bemærkning underskrives af justitssekretæren.

TREDJE AFDELING Justitskontorets takster og retsomkostninger

Artikel 16

Kun de i denne afdeling nævnte gebyrer til justitskontoret kan opkræves.

Artikel 17

Betalingen af gebyrer til justitskontoret kan ske enten kontant til Domstolens kasse eller ved overføring til Domstolens konto i den i opkrævningen nævnte bank.

Artikel 18

Er der bevilget fri proces til den part, der skal betale gebyr til justitskontoret, finder bestemmelserne i procesreglementets artikel 72, stk. 8, anvendelse.

Artikel 19

Der opkræves følgende gebyrer til justitskontoret:

a) et eksemplar af en dom, en bekræftet genpart af et procesdokument eller af en protokol, en udskrift af Domstolens register, en bekræftet genpart udfærdiget i henhold til procesreglementets artikel 68, litra b), samt andre genparter: SFR 150,00 pr. side

b) en oversættelse iværksat i henhold til procesreglementets artikel 68, litra b): Domstolens faktiske omkostninger i forbindelse hermed, dog højst SFR 150,00 pr. side.

Artikel 20

1. I de tilfælde, hvor der i henhold til procesreglementets artikel 52, stk. 3, 57, stk. 1, og 72, stk. 8, fremsættes begæring om forskud af Domstolens kasse, forlanger justitssekretæren en specifikation over de omkostninger, som begæres dækket forskudsvis.

Han afkræver vidnerne dokumentation for deres tab af indtægt og de sagkyndige en salærberegning for deres virksomhed.

2. Justitssekretæren anviser de i foregående stykke omhandlede beløb til udbetaling fra Domstolens kasse mod kvittering eller bevis for overførelsen.

Finder han det krævede beløb for højt, kan han nedsætte det af egen drift eller træffe bestemmelse om ratevis betaling.

3. Justitssekretæren anviser godtgørelse af omkostninger i forbindelse med retshjælp i henhold til procesreglementets artikel 58, stk. 4, til udbetaling fra Domstolens kasse. Beløbet udbetales mod bevis for overførelsen i den pågældende stats valuta til den myndighed, der er angivet af den kompetente myndighed, der omtales i procesreglementets artikel 58, stk. 3.

4. Justitssekretæren anviser udbetalingen fra Domstolens kasse af det i procesreglementets artikel 72, stk. 8, omhandlede forskud, hvorved bestemmelserne i denne artikels stk. 2, andet afsnit, finder anvendelse.

Artikel 21

1. Skal der ske tilbagebetaling af beløb udbetalt som følge af, at der er bevilget fri proces i henhold til procesreglementets artikel 72, stk. 8, indkræves sådanne beløb ved et af justitssekretæren underskrevet anbefalet brev. Dette brev angiver ud over størrelsen af de beløb, der skal tilbagebetales, måden hvorpå og fristen, inden for hvilken tilbagebetalingen skal ske.

Det samme gælder i tilfælde af anvendelse af procesreglementets artikel 68, litra a), og artikel 20, stk. 1, 3 og 4, i denne instruks.

2. Såfremt de indkrævede beløb ikke betales inden for den af justitssekretæren fastsatte frist, anmoder denne Domstolen om at afsige en exigibel kendelse, som han begærer tvangsfuldbyrdet i henhold til artikel 110 i EØS-aftalen.

I tilfælde, hvor en part ved dom eller kendelse er blevet pålagt at betale omkostninger til Domstolens kasse, begærer justitssekretæren, såfremt betaling ikke har fundet sted inden for den fastsatte frist, at omkostningerne søges dækket gennem tvangsfuldbyrdelse.

FJERDE AFDELING Domstolens publikationer

Artikel 22

Justitssekretæren er ansvarlig for Domstolens publikationer.

Artikel 23

Der offentliggøres en »Samling af EFTA-Domstolens afgørelser«, som, medmindre der træffes anden bestemmelse, omfatter de domme og rådgivende udtalelser samt udtalelser og kendelser om foreløbige forholdsregler, som Domstolen har afsagt i løbet af et kalenderår.

Artikel 24

Justitssekretæren sørger for offentliggørelse i EØS-afsnittet i og EØS-tillægget til De Europæiske Fællesskabers Tidende af:

a) procesreglementet samt ændringer og rettelser hertil

b) meddelelser om indlevering af sager i henhold til procesreglementets artikel 14, stk. 6

c) meddelelser om en sags slettelse af registeret

d) konklusionen i enhver dom, herunder rådgivende udtalelser og udtalelser og kendelser om foreløbige forholdsregler, medmindre Domstolen bestemmer andet

e) Domstolens sammensætning

f) udnævnelse af præsidenten

g) udnævnelse af justitssekretæren

h) udnævnelse af den assisterende justitssekretær.

Afsluttende bestemmelser

Artikel 25

Domstolen udfærdiger officielle oversættelser af denne instruks, der er gyldig på det engelske sprog, til finsk, islandsk, norsk, svensk og tysk. Oversættelserne offentliggøres i EØS-afsnittet i og EØS-tillægget til De Europæiske Fællesskabers Tidende.